यूएस जियोलॉजिकल सर्विस के मुताबिक, पहले भूकंप की तीव्रता 6.4 आंकी गई जबकि दूसरे की तीव्रता 6.3 मापी गई है.तबरिज़ और अहार कस्बों में भूकंप के ज़ोरदार झटके महसूस किए गए लेकिन जानमाल का ज़्यादा नुकसान ग्रामीण इलाकों में हुआ है.खबरों में कहा गया है कि भूकंप की वजह से कई गांवों में टेलीफोन संचार सेवाएं बाधित हो गई हैं जिससे राहत एवं बचाव कार्यों में दिक्कत आ रही है.



दुनिया के बड़े भूकंपों का इतिहास तबरिज़ शहर के एक निवासी ने बीबीसी को बताया, ''भूकंप की वजह से लोगों में अफरा-तफरा मच गई. लोग सड़कों की ओर भागे और हर तरफ एम्बुलेंस के सायरन सुनाई दे रहे थे.''समाचार एजेंसी एपी ने सरकारी टेलीविजन के हवाले से खबर दी है कि पूर्वी अज़रबेजान स्थित हरीस और वरज़ाक़ाब कस्बों में भी जान-माल का नुकसान हुआ है.अधिकारियों का कहना है कि कम से कम चार गांव पूरी तरह से तबाह हो गए हैं जबकि 60 अन्य गांवों में भी काफी तबाही हुई है.तेहरान विश्वविद्यालय के भूकंप-विशेषज्ञों के मुताबिक, ये दोनों भूंकप चंद मिनटों के भीतर आए थे.भूकंप प्रभावित इलाकों में राहत और बचाव कर्मियों को भेजा गया है लेकिन अंधेरे की वजह से उन्हें दिक्कतों का सामना करना पड़ रहा है.सरकारी टेलीविजन के मुताबिक, भूकंप का पहला झटका स्थानीय समयानुसार लगभग पांच बजे महसूस किया गया.अधिकारियों ने चेतावनी दी है कि मृतकों की संख्या बढ़ सकती है क्योंकि राहत और बचावकर्मी मलबे में दबे लोगों की तलाश कर रहे हैं.ईरान के राष्ट्रपति महमूद अहमदीनेजाद के कार्यालय से जारी एक बयान में मृतकों के प्रति संवेदना जताई गई है और भूकंप प्रभावित इलाकों में राहत कार्यों में तेजी लाने का आह्वान किया गया है.अधिकारियों ने चेतावनी दी है कि भूकंप से तबाह हुए इलाकों के लोग खुले में रहें क्योंकि भूकंप के और झटके आ सकते हैं.तबरिज़ निवासी अमीना ज़िया ने बीबीसी को बताया, ''मेरा परिवार बेहद डरा हुआ है. रात का वक्त है लेकिन हम सो नहीं सके. ये भूकंप बड़ा जबर्दस्त था. इसके बाद 10 और झटके महसूस किए गए.''